Kedves Hallgatók!

Örömmel értesítjük Önöket, hogy a Semmelweis Egyetem ÁOK dékánja döntése értelmében a Szaknyelvi Intézet a 2021/22-es tanévre (szeptembertől kezdve 10 hónapra, havi 20 órában) demonstrátori megbízások elnyerésére pályázatot hirdet. Demonstrátori pályázatot vagy **magyar programon oktatott orvosi szaknyelvekből (angol, német, francia, olasz, orosz vagy spanyol nyelvből**), **magyar és német programon magyar orvosi szaknyelvből**, valamint **orvosi terminológiából** (latin) lehet beadni. Emellett Intézetünk foglalkoztatja a 2021/22-es tanévtől a **Language Club tartására** (bármilyen nyelvből) vállalkozó demonstrátorokat, ezekre a pozíciókra is várjuk a jelentkezőket.

Demonstrátor feladatai a Szaknyelvi Intézetben:

a) a szaknyelvoktatók munkájának segítése szaknyelvi foglalkozások és kutatások előkészítésében (pl. autentikus szaknyelvi anyagok gyűjtése és rendszerezése, közreműködés tematikus szószedetek összeállításában, orvosi dokumentáció digitalizálásában és feldolgozásában, terminológiai adatbázisokkal kapcsolatos gyűjtőmunkában, stb.);

b) a szaknyelvoktatók munkájának segítése gyakorlati órán, elsősorban a szaknyelvi szituációk autentikus szimulációjában (magyar szaknyelvórákon és élőnyelveknél);

c) Language Club-ban való részvétel a HÖK segítségével, tananyagok készítése oktatóink felügyeletével, Language Clubok rendszeres tartása (csak a Language Clubra jelentkezők esetében);

d) részvétel a dolgozatok, írásbeli és szóbeli vizsgák előkészítésében és az írásbeli vizsgák felügyeletében, illetve az évenkénti orvosi terminológia verseny rendezésében;

e) a Szaknyelvi Intézet és a hallgatók közötti kapcsolattartás elősegítése.

A Szaknyelvi Intézet demonstrátorokkal szembeni elvárásai: olyan másodéves (kivételes esetben elsőéves) hallgató, aki

a) az előző két félévben legalább jó tanulmányi átlageredményt (3,51) ért el;

b) magyar és élőnyelvi szaknyelvoktatás / Language Club: az adott nyelv anyanyelvi beszélője, vagy felsőfokon beszéli az adott nyelvet. Előnyt jelent szaknyelvi kurzusokon (Szaknyelv I-IV, Profex nyelvvizsga előkészítő I-II) való részvétel és jeles osztályzat;

c) terminológia: 4,5 átlaggal végezte a Latin I. és Latin II. (2019 előtt) / Orvosi és Szakorvosi terminológia (2019-től) tantárgyakat; Előnyt jelent a Latin / Terminológia tanulmányi versenyen helyezés illetve 80% fölötti eredmény elérése.

d) élőnyelvek: adott szaknyelvet magas szinten ismeri; terminológia: jártas az anatómiai és klinikai terminológiában;

e) magatartása példamutató és szűkebb környezetében bekapcsolódott a közösségi életbe.

A pályázat benyújtásának határideje: 2021. július 9. Pályázatokat e-mailben, a szaknyelvi.demonstrator@gmail.com címre kell benyújtani.

Érvényes pályázathoz szükséges dokumentumok:

- kitöltött és aláírt a demonstrátori pályázati űrlap

- egy fél-egy oldalas motivációs levél, amelyben a pályázó röviden bemutatja, milyen tapasztalata van orvosi szaknyelvvel kapcsolatban (pl. klinikai gyakorlat, önkéntes munka, külföldi részképzés, PROFEX nyelvvizsga, ill. Latin / Terminológia versenyen elért helyezés, stb.), és kifejti, miért szeretne nálunk demonstrátorként tevékenykedni.

A legesélyesebb jelölteket egy személyes elbeszélgetésre fogjuk meghívni, amit előreláthatólag július elején fogunk tartani (e-mailben egyeztetünk időpontot). Az alkalmasság elbírálását a Szaknyelvi Intézet oktatói végzik, legkésőbb július 16.-ig kiértesítjük a pályázókat a döntésünkről. Demonstrátori kinevezésről a végleges döntés az ÁOK dékánjának hatásköre. A pályázat eredménye legkésőbb szeptember legelején lesz kihirdetve.

Amennyiben kedvük van az intézetünkben folyó munkába bekapcsolódni, várjuk Önöket sok szeretettel! Kérdés esetén forduljanak bizalommal személyesen vagy e-mailben a tanulmányi felelőshöz, Zimonyi Ákoshoz (zimonyi.akos@semmelweis-univ.hu).

SE, Szaknyelvi Intézet